Bil-lejber fil-Gvern il-GWU taġevola n-negozjanti
Channel: Nazzjonalist salmewt
Date: 06/02/2013

Jekk ikollok relazzjoni tajba mal-GWU, tgħinek anke fit-tenders.  Meta joħorġu, nagħtuk puxjatura. Jekk inti jkollok in-nies organizzati fil-union, u int bħala employer taħdem mal-union, taħseb li xi darba se noħorġu nattakkawk fil-gazzetta tagħna.

Dawn huma biss siltiet minn konversazzjoni li għandu f'idejh dan l-istazzjon u li turi b'mod ċar il-pressjonijiet li qed tipprova tagħmel il-GWU fuq dawk li jidhru li huma kuntratturi jew nies fin-negozju -- biex jaġevolaw lil xulxin, speċjalment jekk ikun hemm Gvern Laburista.

Din il-konversazzjoni li dan is-sit illum jinsab f'pożizzjoni li jiżvela b'mod esklussiv partijiet minnha hija bejn is-Segretarju Ġenerali tal-GWU Toni Zarb u dak li jidher li hu medjatur, li qed jitkellem f'isem in-naħa l-oħra...il-parti fin-negozju. Din hija l-ewwel parti tal-konversazzjoni, li jidher li saret fi stabbiliment tal-ikel.

Kif tistaw tisimgħu fil-clip, f'din il-parti l-medjatur jispjega lil Zarb kif kulma għandu jagħmel hu li jibni relazzjoni mal-persuna fin-negozju, u l-GWU min-naħa tagħha tgħin lill-kumpanija tiegħu biex jieħu t-tenders.  B'Toni Zarb mhux biss jaqbel ma' dan, imma jkompli li dik ir-relazzjoni imbagħad faċilment ikunu jistgħu jkabbruha, aktar u aktar jekk jinbidlu l-affarijiet -- b'implikazzjoni ċara għal bidla fil-Gvern.

Il-konversazzjoni tkompli b'aktar ideat kif iż-żewġ naħat jistgħu jaġevolaw lil xulxin...fi ftit kliem, Toni Zarb u l-medjatur li qed jitkellem f'isem il-persuna fin-negozju, jaqblu li waqt li l-GWU tgawdi għax l-impjegati li tħaddem din il-kumpanija jidħlu membri tagħha, hi min-naħa tagħha ma tattakkax lil din il-kumpanija fil-gazzetti tagħha.

Aktar tard fl-istess konversazzjoni....aktar suġġerimenti dwar kif iż-żewġ naħat jistgħu jaġevolaw lil xulxin. Għal darba b'rabta mat-tenders.  U l-medjatur iżid li mod ieħor kif ir-relazzjoni tista' tissaħħaħ ikun billi l-Union tattakka lill-Gvern jekk il-kumpanija fin-negozju ma tkunx ħadet dak li riedet.